《宇文叔介逆妇归过通义为置酒远景楼饯之》
宋代·晁公溯

夜雨洗绿野，平池磨青铜。
共登百尺楼，遂享万里风。
远自木末来，大音中笙镛。
盛夏安得此，正是飞廉慵。
为我解炎蒸，举觞谢天公。
君行亦快哉，轻舟疾归鸿。
闺中当更喜，新凉入房栊。
可赓白头吟，写之以丝桐。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。